KOMISJONI RAKENDUSMÄÄRUS (EL) 2022/686,

28. aprill 2022,

millega muudetakse rakendusmäärusi (EL) 2015/1295 ja (EL) nr 540/2011 seoses toimeaine sulfoksafloori heakskiitmise tingimustega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 21 lõiget 3 ja artikli 78 lõiget 2,

ning arvestades järgmist:

(1) Komisjoni rakendusmääruses (EL) 2015/1295 (2) on sätestatud toimeaine sulfoksafloori heakskiitmine ja sellest tulenevalt sulfoksafloori kandmine komisjoni rakendusmääruse (EL) nr 540/2011 (3) lisasse.

(2) Rakendusmäärusega (EL) 2015/1295 on ette nähtud ka täiendava kinnitava teabe esitamine mesilastele avalduva riski kohta eri kokkupuuteviiside kaudu, eelkõige nektari, õietolmu, gutatsiooni tulemusel tekkinud vedeliku ja tolmu kaudu, ja riski kohta mesilastele, kes kasutavad korjamiseks järelkultuuride ja õitseva umbrohu nektarit või õietolmu ning muudele tolmeldajatele kui mesilastele avalduva riski ja mesilasvastsetele avalduva riski kohta.

(3) Taotleja esitas nõutud täiendava kinnitava teabe rakendusmääruses (EL) 2015/1295 ette nähtud aja jooksul.

(4) Vastavalt Iirimaa ja Tšehhi Vabariigi (referentliikmesriik ja kaasreferentliikmesriik) kokkuleppele hindas taotleja esitatud kinnitavat teavet Tšehhi Vabariik. Tšehhi Vabariik esitas oma hinnangu esialgse hindamisaruande lisandina teistele liikmesriikidele, komisjonile ja Euroopa Toiduohutusametile (edaspidi „toiduohutusamet“) 12. märtsil 2018.

(5) Liikmesriikide, taotleja ja toiduohutusametiga konsulteeriti ning neil paluti esitada märkusi kaasreferentliikmesriigi poolt kinnitavale teabele antud hinnangu kohta.

(6) Toiduohutusamet avaldas sulfoksafloori käsitleva konsultatsiooni tulemusi kokkuvõtva tehnilise aruande (4)20. septembril 2018.

(7) Kuna esialgse hindamisaruande lisandi üle peetud konsultatsiooni käigus väljendati lahknevaid arvamusi, konsulteeris komisjon toiduohutusametiga ja palus ametil esitada järeldused kõigis küsimustes, mille kohta olid eriarvamused.

(8) Toiduohutusamet avaldas oma järeldused riskihindamise kohta 28. märtsil 2019 (5). Komisjon konsulteeris veel kord toiduohutusametiga seoses mesilastele avalduva riskiga. Komisjon palus toiduohutusametil eelkõige viia lõpule selliste pihustatud toimeaine triivi vähendavate meetmete hindamine, mis on vajalikud põlluservas olevate kimalaste ja üksikmesilaste kaitsmiseks kokkupuute eest sulfoksaflooriga, ning mesilastele lombiveest tuleneva riski hindamine.

(9) Toiduohutusamet avaldas oma ajakohastatud järeldused 30. märtsil 2020 (6).

(10) Ajakohastatud järelduses leidis toiduohutusamet, et taotleja esitatud kinnitava teabe hindamise tulemuste põhjal on toimeaine kasutamisel püsikasvuhoonetes mesilastele avalduv risk vastuvõetav. Välitingimustes kasutamise korral kimalastele ja üksikmesilastele avalduva riski hindamist ei olnud siiski võimalik lõpule viia. Seepärast ei saanud toiduohutusamet teha järeldust, et välitingimustes kasutamisel on kimalastele ja üksikmesilastele avalduv risk väike.

(11) Liikmesriigid ja komisjon vaatasid esialgse hindamisaruande, selle lisandi ning toiduohutusameti ajakohastatud järelduse läbi alalises taime-, looma-, toidu- ja söödakomitees ning vormistasid 28. jaanuaril 2022 lõpliku läbivaatamisaruande. Samal ajal ajakohastati sulfoksafloori kohta koostatud läbivaatamisaruannet.

(12) Taotlejale anti võimalus esitada ajakohastatud läbivaatamisaruande kohta märkusi.

(13) Vaatamata taotleja esitatud argumentidele on komisjon siiski jõudnud järeldusele, et sulfoksafloori välitingimustes kasutamisest tulenevat riski mesilastele ei saa välistada. Kooskõlas määruse (EÜ) nr 1107/2009 artikli 21 lõikega 3 koostoimes kõnealuse määruse artikliga 6 on seega vajalik ja asjakohane anda sulfoksafloorile heakskiit üksnes püsikasvuhoonetes kasutamiseks.

(14) Seepärast tuleks rakendusmäärusi (EL) 2015/1295 ja (EL) nr 540/2011 vastavalt muuta.

(15) Liikmesriikidele tuleb anda piisavalt aega, mille jooksul nad peavad tagasi võtma sellised sulfoksafloori sisaldavate taimekaitsevahendite load või neid muutma, mis ei vasta heakskiitmise piiratud tingimustele.

(16) Kui liikmesriigid annavad sulfoksafloori sisaldavate taimekaitsevahenditega seoses ajapikendust kooskõlas määruse (EÜ) nr 1107/2009 artikliga 46, peab kõnealune ajavahemik olema võimalikult lühike ega tohi kesta kauem kui 12 kuud alates käesoleva määruse jõustumisest.

(17) Kogu kättesaadavat asjakohast teavet arvesse võttes leitakse, et praegu ei ole asjakohane jätta kehtima toimeaine heakskiit välitingimustes kasutamiseks. Käesoleva määrusega ei takistata taotlejal siiski esitada lisateavet, et muuta heakskiitmise tingimusi, nagu on sätestatud määruse (EÜ) nr 1107/2009 artiklites 7 ja 14, ning kõnealune teave vaadatakse läbi kõnealuses määruses sätestatud mõistliku aja jooksul.

(18) Alaline taime-, looma-, toidu- ja söödakomitee ei ole eesistuja määratud ajavahemiku jooksul arvamust avaldanud. Peeti vajalikuks rakendusakti olemasolu ning esimees esitas apellatsioonikomiteele täiendavaks aruteluks rakendusakti eelnõu. Apellatsioonikomitee ei esitanud oma arvamust,

ON VASTU VÕTNUD KÄESOLEVA MÄÄRUSE:

Artikkel 1 Rakendusmääruse (EL) 2015/1295 muutmine Rakendusmääruse (EL) 2015/1295 I lisa muudetakse vastavalt käesoleva määruse I lisale.

Artikkel 2 Rakendusmääruse (EL) nr 540/2011 muutmine Rakendusmääruse (EL) nr 540/2011 lisa muudetakse vastavalt käesoleva määruse II lisale.

Artikkel 3 Üleminekumeetmed Vajaduse korral võtavad liikmesriigid tagasi toimeainet sulfoksafloori sisaldavate taimekaitsevahendite kehtivad load või muudavad neid hiljemalt 19. novembriks 2022.

Artikkel 4 Ajapikendus Ajapikendus, mille liikmesriigid annavad kooskõlas määruse (EÜ) nr 1107/2009 artikliga 46 lõppeb hiljemalt 19. maiks 2023.

Artikkel 5 Jõustumine Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 28. aprill 2022 Komisjoni nimel president Ursula VON DER LEYEN

(1) ELT L 309, 24.11.2009, lk 1.

(2) Komisjoni 27. juuli 2015. aasta rakendusmäärus (EL) 2015/1295, millega kiidetakse heaks toimeaine sulfoksafloor vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa (ELT L 199, 29.7.2015, lk 8).

(3) Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

(4) Euroopa Toiduohutusamet, 2018, „Technical report on the outcome of the consultation with Member States, the applicant and EFSA on the pesticide risk assessment for sulfoxaflor in light of confirmatory data“ („Sulfoksafloori pestitsiidina kasutamise riskihindamist käsitleva liikmesriikide, taotleja ja Euroopa Toiduohutusametiga peetud konsultatsiooni tulemuste tehniline aruanne, milles on arvesse võetud kinnitavaid andmeid“), EFSA toetav väljaanne 2018:EN-1474, 73 lk.

(5) Euroopa Toiduohutusamet, 2019, „Conclusion on the peer review of the pesticide risk assessment for the active substance sulfoxaflor in light of confirmatory data submitted“ („Järeldused vastastikuse eksperdiarvamuse kohta, milles käsitletakse toimeaine sulfoksafloori pestitsiidina kasutamise riskihindamist esitatud kinnitavate andmete alusel“), EFSA Journal 2019;17(3):5633, 14 lk.

(6) Euroopa Toiduohutusamet, 2020, „Conclusion on the peer review of the pesticide risk assessment for the active substance sulfoxaflor in light of confirmatory data submitted“ („Järeldused vastastikuse eksperdiarvamuse kohta, milles käsitletakse toimeaine sulfoksafloori pestitsiidina kasutamise riskihindamist esitatud kinnitavate andmete alusel“), EFSA Journal 2020;18(3):6056, 15 lk.